Huvitav ja ehthiinalikult koomiline-õpetlaslik on Sun Wukongi nime valik. Subhūti lähtub tõsiasjast, et tegemist on ahviga, mida hiina keeles kirjutatakse kahe kirjamärgiga - husun. Küsimus on, kumb neist kahest valida surematust ihkava olendi pärisnimeks. Mõlemad kirjamärgid koosnevad omakorda kolmest komponendist. Üks komponent on kummalgi ühine - "loom", mille ristiisa arvates võib arvestamata jätta, sest õpihimuline ahv on looma loomuse juba ületanud. Esimese kirjamärgi ülejäänud komponendid on "iidne" ja "kuu", mis Subhūti arvates ei sobi õpilasele, kuna väljendavad igavest ja muutumatut aspekti. Igavest ja muutumatut ei saa ju ümber kasvatada. Seda aga talitsematu loomusega ahv just vajab. Nõnda valitaksegi nimeks teine kirjamärk - Sun, mille tähendusrikasteks komponentideks on "laps" ja "võrse", mis väljendavad õppijale igati kohast muutuvuse ja kasvu aspekti. Liignimeks saab vastne noviits, nagu ülalpool juba viidatud, Wukong - Tühjuse Mõistja, millega Subhūti tahab mõista anda õppimise eesmärki - kõiki vaateid ja konventsioone ületavat tõelist mõistmist.